**Cîrjă de lumină**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cînd ne iubim parcă fugim departe,

Spre ceru-mbrăţişării ca de foc,

Nici nu mai ştim de-i viaţă sau de-i moarte,

Noi, două simple stele de noroc.

Sîntem eroi într-o minune pură,

De care-am fost făcuţi răspunzători,

Şi-nţelegînd de noi cine se-ndură

Printre săruturi plîngem uneori.

Ne învelim ca de sfîrşit de lume

Unul cu altul spre a ne salva,

Cu braţe-ntinse ne strigăm pe nume,

De parc-un vînt ciudat ne-ar separa.

Şi te străbat cu facla mea aprinsă,

Ca pe o beznă-a unui vechi mister,

Tu, poarta vieţii mele, proaspăt ninsă,

Mai scîrţîind prin viscol şi prin ger.

Şi mă cuprinzi, în tremur, ca o floare,

Ce se hrăneşte chiar cu carnea mea…

Atunci mă dărui ţie în crispare,

Îmbogăţind cu mine seva ta.

Dar chiar cînd totul pare-atît de bine,

Sau cel tîrziu cînd ne-am mai liniştit,

Să fim conştienţi că-n legea firii vine

O depărţire, poate şi-un sfîrşit.

Ne vom pîndi, fără cuvinte,-n taină,

Vei fi departe, n-o să te mai strig ‒

Doi condamnaţi fără motiv şi haină,

Tot dîrdîind printr-un oraş de frig…

De-aceea îţi propun luciditate,

Prin vrajă, hai să trecem precaut,

Se sting iubiri uriaşe vinovate

De a fi ars prea mult de la-nceput.

Am să te rog atunci ca pe-o străină,

Cu care s-a-ntîmplat a mă-ntîlni,

Să-mi împrumuţi o cîrjă de lumină

Cu tine-n gînd spre-a nu mă prăbuşi.

(Din volumul “Înger fără statuie”)